Az Európai Parlament, az Európai Unió Tanácsa és az Európai Bizottság együttes nyilatkozata

Az EU 2021. évi jogalkotási prioritásai

(2021/C 18 I/01)

Az eddig példa nélkül álló világjárvány kapcsán bebizonyosodott az Unió és polgárai rezilienciája. Ugyanakkor a koronavírus Európa-szerte történő újjáéledése azt mutatja, hogy továbbra is mindennél fontosabb, hogy a tagállamok és az uniós intézmények gondosan, szolidárisan, óvatosan és koordináltan intézkedjenek a válság kezelése és leküzdése céljából. Amikor az emberi élet és a megélhetés védelme érdekében sürgős jogszabály-módosításokra volt szükség, Európa tanúságot tett arról az elszántságról és hozzáértésről, amely képessé tette a valódi európai szolidaritás szellemében történő, gyors cselekvésre. Az EU a világjárvány társadalmi-gazdasági hatásainak ellensúlyozására is jelentős lépéseket tett: elfogadta az 1,074 billió EUR összegű többéves pénzügyi keretet és a „Next Generation EU” elnevezésű, 750 milliárd EUR összegű helyreállítási alapot. A Bizottság a továbbiakban törekedni fog annak biztosítására, hogy a Covid19 elleni oltóanyagok minden rászoruló számára széles körben rendelkezésre álljanak.

Azok a stratégiai prioritások, amelyeket az uniós intézmények e mandátumidőszak kezdetén meghatároztak – egy egészségesebb, zöldebb, digitálisabb, méltányosabb és szociálisabb Európa, amely senkit nem hagy cserben – a jövőben is irányt szabnak döntéseinknek és intézkedéseinknek, társadalmainkat és gazdaságainkat pedig még rezilensebbé teszik. Továbbra is elkötelezetten igyekszünk végrehajtani e prioritásokat, megerősíteni az európai identitást és teljeskörűen kiaknázni a Szerződések által kínált lehetőségeket.

A Bizottság jövő évi munkaprogramja alapján készült, 2021-re szóló ezen együttes nyilatkozat tükrözi közös elhatározásunkat, hogy megvalósítsuk az európai polgárok által kívánt gyakorlati változásokat. Itt az ideje, hogy a stratégiától a végrehajtás felé mozduljunk. Az együttes nyilatkozat a Bizottság által már benyújtott vagy 2021 őszéig benyújtani tervezett, kulcsfontosságú jogalkotási javaslatokat (1) állítja a politikai figyelem középpontjába. A három intézmény minden tőle telhetőt megtesz annak érdekében, hogy az év végéig a lehető legnagyobb előrehaladást érjék el. Emlékeztetnek a hatásvizsgálatoknak az uniós jogalkotás minőségére gyakorolt pozitív hatására, valamint arra, hogy általános szabályként hatásvizsgálat kíséri majd az együttes nyilatkozatban foglalt olyan kezdeményezéseket, amelyek jelentős gazdasági, környezeti és társadalmi hatással járnak.

Hogy 2021 végéig a lehető legnagyobb előrelépés történjen, valamint hogy létrejöjjenek Európa átalakulásának, talpra állásának és jövőbeli rezilienciájának alkotóelemei, a három intézmény egyetért abban, hogy kiemelt prioritásként kell kezelni az alábbi kezdeményezéseket:

1. Az európai zöld megállapodás megvalósítása, gondoskodva arról, hogy az éghajlatvédelmi átállásra méltányos módon és anélkül kerüljön sor, hogy bárkit hátrahagynánk; képessé téve az EU-t a klímasemlegesség 2050-ig történő megvalósítására és arra, hogy 2030-ra ambiciózus előrelépést érjen el e cél felé; megőrizve a biológiai sokféleséget, visszafordítva az erdőirtást, intelligensebbé és fenntarthatóbbá téve a mobilitást, valamint biztosítva természeti erőforrásainkat;

2. Európa digitális évtizedének formálása, amelynek érdekében azon fogunk munkálkodni, hogy a biztonság és az etika keretei között létrejöjjön a digitális szolgáltatások valóban működő egységes piaca, kialakítva a megbízható mesterséges intelligencia kereteit; a 2030-ra kitűzött digitális célok és az élénk adatgazdaság útján megteremtve Európa vezető szerepét; kidolgozva a biztonságos, nyilvános elektronikus azonosításnak az egész EU-ra kiterjedő keretét; megerősítve a magánélet védelmét az elektronikus hírközlésben, valamint – különösen a pénzügy területén – továbbfejlesztve az EU kiberbiztonsági kompetenciáit és rezilienciáját, a digitális gazdaság méltányos adóztatása mellett; tovább dolgozunk a digitalizáció előmozdításán, különös tekintettel az oktatásra, a képzésre és az egészségügyre, valamint Európa digitális szuverenitására és innovációs képességére;

3. Az emberközpontú gazdaság megvalósítása annak biztosításával, hogy a talpra állás az egész társadalomban megtörténik, azáltal, hogy elmélyítjük az egységes piacot és megerősítjük iparágainkat, nagyobb társadalmi igazságosságra és jólétre törekszünk, enyhítjük a válságnak a kiszolgáltatott társadalmi csoportokat érintő negatív következményeit, valamint megújítjuk elkötelezettségünket az élénk és gazdaságilag erős kulturális ágazat iránt, ugyanakkor elmélyítjük a gazdasági és monetáris uniót, megerősítjük az európai bankok és tőkepiacok rezilienciáját és fenntarthatóságát, biztosítjuk a multinacionális vállalkozások adózásának nagyobb átláthatóságát; végül az EU-n belül és globálisan is biztosítjuk a tisztességes versenyt;

4. Hogy megerősítsük Európának a világban elfoglalt pozícióját, meg fogjuk szilárdítani az Európát fémjelző felelős vezetés és erőteljes partnerség globális elismertségét; készen állunk továbbá arra, hogy új lendületet adjunk transzatlanti kapcsolatainknak. Előmozdítjuk a nemzetközi kereskedelmi szabályok megfelelő érvényesülését, valamint az egyenlő versenyfeltételeket;

5. A szabad és biztonságos Európa előmozdítása érdekében tovább dolgozunk az új migrációs és menekültügyi paktumon, hogy biztosítsuk a migráció átfogó módon való kezelését, valamint külső határaink hatékony ellenőrzését; a schengeni keret megerősítésével megvédjük a szabad mozgást; valamint javítjuk az egészségügyi válságokra adott európai választ. Határozottan fogunk fellépni annak érdekében, hogy megakadályozzuk a terrorista tartalmak online terjesztését és a gyermekek online szexuális bántalmazását;

6. Demokráciánk védelme és megerősítése, valamint közös európai értékeink védelme érdekében továbbra is megerősítjük az EU azon képességét, hogy fenntartsa és megvédje a jogállamiságot és az alapvető jogokat és szabadságokat, és megvédje a polgárokat a felmerülő fenyegetésekkel és bűncselekményekkel szemben. Javítani fogjuk az európai politikai pártokra és alapítványokra, valamint a politikai hirdetésekre vonatkozó szabályokat. Szorosabb együttműködést biztosítunk a büntetőeljárások során történő bizonyítékgyűjtés terén, és újabb lépéseket teszünk a férfiak és nők munkahelyi egyenlőségének megvalósítása érdekében.

Ezeken felül emlékeztetünk az alábbiakkal kapcsolatos elkötelezettségünkre:

— Az új saját források bevezetésére vonatkozó ütemterv végrehajtása;

— Munkálkodás a megkülönböztetéstől mentes, mindenki számára egyenlő jogokat és lehetőségeket biztosító Európáért;

— Újból megélénkített bővítési és szomszédsági politikák folytatása, valamint átfogó stratégia alkalmazása Afrika viszonylatában;

— A pénzmosás és a terrorizmus finanszírozása, az adócsalás, az adókijátszás és az adókikerülés kezelése, valamint megfelelően kialakított és méltányos adórendszer biztosítása;

— A polgárok bevonása annak érdekében, hogy érvényesíthessék álláspontjukat Európa jövője kapcsán, többek között az Európa jövőjéről szóló közelgő konferencián keresztül.

A három intézmény valamennyi folyamatban lévő jogalkotási javaslat tekintetében közös munkát fog folytatni, és ennek során az európai hozzáadott érték, a szubszidiaritás és az arányosság elve mentén fognak eljárni. A továbbiakban is elszántan és hozzáértéssel haladunk előre, hogy Európa a legsürgősebben és a legfontosabb területeken nyújthasson eredményeket polgárai számára.

Elkötelezettek vagyunk a meglévő jogszabályok megfelelő végrehajtása és betartatása iránt.

Az Európai Parlament, az Európai Unió Tanácsa, illetve az Európai Bizottság elnökeként rendszeresen nyomon fogjuk követni, hogy ennek az együttes nyilatkozatnak a végrehajtására a megfelelő időben és hatékony módon kerül-e sor.

Съставено в Брюксел на десети декември две хиляди и двадесета година.

Hecho en Bruselas, el diez de diciembre de dos mil veinte.

V Bruselu dne desátého prosince dva tisíce dvacet.

Udfærdiget i Bruxelles den tiende december to tusind og tyve.

Geschehen zu Brüssel am zehnten Dezember zweitausendzwanzig.

Kahe tuhande kahekümnenda aasta detsembrikuu kümnendal päeval Brüsselis.

Έγινε στις Βρυξέλλες, στις δέκα Δεκεμβρίου δύο χιλιάδες είκοσι.

Done at Brussels on the tenth day of December in the year two thousand and twenty.

Fait à Bruxelles, le dix décembre deux mille vingt.

Arna dhéanamh sa Bhruiséil, an deichiú lá de mhí na Nollag an bhliain dhá mhíle fiche.

Sastavljeno u Bruxellesu desetog prosinca godine dvije tisuće dvadesete.

Fatto a Bruxelles, addì dieci dicembre duemilaventi.

Briselē, divi tūkstoši divdesmitā gada desmitajā decembrī.

Priimta du tūkstančiai dvidešimtų metų gruodžio dešimtą dieną Briuselyje.

Kelt Brüsszelben, a kétezer-huszadik év december havának tizedik napján.

Magħmul fi Brussell, fl-għaxar jum ta’ Diċembru fis-sena elfejn u għoxrin.

Gedaan te Brussel, tien december tweeduizend twintig.

Sporządzono w Brukseli dnia dziesiątego grudnia roku dwa tysiące dwudziestego.

Feito em Bruxelas, em dez de dezembro de dois mil e vinte.

Întocmit la Bruxelles la zece decembrie două mii douăzeci.

V Bruseli desiateho decembra dvetisícdvadsať.

V Bruslju, dne desetega decembra leta dva tisoč dvajset.

Tehty Brysselissä kymmenentenä päivänä joulukuuta vuonna kaksituhattakaksikymmentä.

Som skedde i Bryssel den tionde december år tjugohundratjugo.

(1) Rendes jogalkotási eljárás keretében.